መንግሥት ከሚወስዳቸው ርምጃዎች ባለፈ ሕዝቡ ራሱን ከኮሮና ቫይረስ ተጋላጭነት እንዲጠብቅ የአማራ ክልል ርእሰ መስተዳድር ተመሥገን ጥሩነህ አሳሰቡ።
ርእሰ መሥተዳድሩ የቦሩ ሜዳ ሆስፒታል የኮሮና ቫይረስ ሕክምና መስጫ ማዕከልን ጎብኝተዋል።ባሕር ዳር፡ ሚያዝያ 30/2012 ዓ.ም (አብመድ) በኢትዮጵያ የኮሮና ቫይረስ መከሰቱ ከተረጋገጠ ወዲህ በመንግሥትና በሕዝቡ የመከላከል ርምጃዎች እየተወሰዱ ነው። ለኮሮና ቫይረስ ተጠቂዎችን ሕክምና ለመስጠት የሚያስችሉ ማዕከላትን ማዘጋጀት ደግሞ አንዱ ዐብይ ተግባር ነው።ለደቡብ ወሎና ደሴ ከተማ የኮሮና ቫይረስ ሕክምና ለመስጠት የቦሩ ሜዳ ሆስፒታል በማዕከልነት ተመርጦ ቁሳቁሶችን እያሟላ ይገኛል።የሆስፒታሉ ሥራ አስኪያጅ አቶ ሲሳይ ተበጀ እንዳሉት ደረጃቸውን የጠበቁ 100 አልጋዎች ከነአጋዥ ቁሳቁሶች ተዘጋጅተዋል ብለዋል። በአካባቢው የከፋ ችግር ቢያጋጥም እስከ 1ሺህ አልጋዎችን ማሳረፍ የሚችል ቦታ መኖሩንም ነው የተናገሩት።ሆስፒታሉ የተሟላ የሕክምና አገልግሎት እንዲሰጥ የጽኑ ሕሙማን ማከሚያ መሣሪያና የባለሙያዎች አልባሳት እንዲሟላላቸውም ጠይቀዋል።